На основу Уредбе о издавању доплатне поштанске марке ''Кров 2019'' („Службени гласник РС“, број 12/19) Комесаријат за избеглице и миграције Републике Србије, дана **24. јуна 2019. године,** расписује

ЈАВНИ ПОЗИВ

Јединицама локалне самоуправе у Републици Србији за доделу средстава намењених стварању и побољшању услова становања породица избеглица и интерно расељених лица на њиховој територији, кроз куповину сеоских кућа са окућницом.

Максимални износ средстава за помоћ јединици локалне самоуправе у стварању и побољшању услова становања породица избеглица и интерно расељених лица, кроз куповину 3 сеоске куће са окућницом, по јединици локалне самоуправе, **износи РСД 3.383.577 (тримилионатристотинеосамдесеттрихиљадепетстотинаседамдесетседамдинара)**.

Максимални износ средстава који јединица локалне самоуправе додељује за куповину сеоске куће са окућницом износи РСД 1.127.859 (милионстодвадесетседамхиљадаосамстотинапедесетдеветдинара) по породичном домаћинству корисника.

**Критеријуми за учешће јединица локалне самоуправе**

**За учешће на Јавном позиву, потребно је да јединица локалне самоуправе испуњава следеће критеријуме:**

1) да је образован Савет за миграције;

2) да је усвојен план активности у којем је наведена мера у области управљања миграцијама;

3) да постоје персонални и технички капацитети за реализацију мере, односно активности (спремност јединице локалне самоуправе да ангажује стручне службе у циљу процене угрожености породица и испуњености техничких/грађевинских услова за реализацију активности);

4) да су правдана средства која су додељивана кроз раније, сличне програме и пројекте (да су јединице локалне самоуправе добиле потврду Комесаријата о наменском утрошку средстава додељених за стварање и побољшање услова живота и становања и економско осамостаљивање избеглица и интерно расељених лица за појединачне пројекте, закључно са средствима реализованим по јавном позиву Комесаријата за избеглице и миграције са јуном 2017. године)/поднета документација;

5) да је за базу трајних решења Комесаријату за избеглице и миграције доставила податке о изабраним корисницима, по уговорима закљученим између Комесаријата за избеглице и миграције и јединице локалне самопураве закључно са јуном 2017. године (осим за јединице локалне самоуправе које имају важеће анексе или су вратиле неутрошена средства);

**Обавезна документација**

Јединица локалне самоуправе, приликом пријаве на Јавни позив, доставља следећу документацију:

- попуњен образац Пријаве:

- фотокопију акта о образовању/формирању Савета за миграције;

- локални акциони план или други стратешки акт у коме је наведена активност из Јавног позива;

- изјаву о спремности јединице локалне самоуправе да ангажује стручне службе у циљу процене угрожености породица и испуњености техничких/грађевинских услова за реализацију активности (изјава мора бити заведена и потписана);

- фотокопију потврда Комесаријата о наменском утрошку средстава додељених за стварање и побољшање услова живота и становања и економско осамостаљивање избеглица и интерно расељених лица, закључно са средствима реализованим по јавном позиву Комесаријата за избеглице и миграције са јуном 2017. године или фотокопију потврда о враћеним неутрошеним средствима или фотокопију важећег анекса.

Приоритет при избору јединица локалне самоуправе којима се додељују средства за решавање стамбених потреба породица избеглица и ИРЛ на њиховој територији побољшањем услова становања кроз откуп сеоских кућа са окућницом, утврђују се на основу следећих критеријума:

* броја потенцијалних корисника;
* оправданости и изводљивости предложених активности;
* претходног искуства у спровођењу сличних активности;
* оправданих раније додељених средстава за ове или сличне намене;
* нивоа економског развоја јединице локалне самоуправе.

**Захтев** који се може наћи на интернет страници Комесаријата (www.kirs.gov.rs) и пратећу документацију потребно је доставити на адресу: Комесаријат за избеглице и миграције Републике Србије, ул. Народних хероја бр. 4, Нови Београд, најкасније **до 9. јула** **2019**. **године**, са назнаком: ''**ЈАВНИ ПОЗИВ – сеоске куће за избеглице и интерно расељена лица из доплатне поштанске марке КРОВ 2019**''**.** Пристигле захтеве разматра Комисија за избор јединица локалне самоуправе којима се додељују средства намењена стварању и побољшању услова становања породица избеглица и интерно расељених лица на њиховој територији, кроз куповину сеоских кућа са окућницом (у даљем тексту: Комисија), у складу са наведеним критеријумима и утврђује листу јединица локалне самоуправе које испуњавају услове и критеријуме за доделу средстава.

**Одлуку** о избору јединица локалне самоуправе којима се додељују средства доноси комесар, на предлог Комисије.